Okresná prokuratúra Piešťany 
Vážska 28, 921 01 Piešťany

Sp. zn. : 1 Pv 950/11/2204	Piešťany, 18.6.2012
EEČ : 2-18-47-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Piešťany
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona na tom skutkovom základe, že  

dňa 30. 11. 2011 do 13,40 hod. v Hlohovci na ulici SNP neoprávnene prechovával v oranžovej plastovej krabičke od cukríkov Tic Tac sušenú rastlinu Cannabis (konopa) s hmotnosťou 4027 mg s priemernou koncentráciou 6,4% hmotnostného THC, čo zodpovedá 9 - 26 obvykle jednorazovým dávkam drogy a v alobalovej skladačke sušenú rastlinu Cannabis (konopa) s hmotnosťou 142 mg a koncentráciou 6,8% hmotnostného THC, obsahujúce 10 mg THC, čo zodpovedá jednej obvykle jednorazovej dávke drogy, pričom rastliny rodu Cannabis (konopa) sú zaradené v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok,
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovaním, ktoré vykonal vyšetrovateľ Odboru kriminálnej polície OR PZ XXXXX pod číslom ORP-148/OVK-TT-2012 bol zistený skutkový stav tak, ako je uvedené vo výroku tohto uznesenia.

	Obvinený XXXXX sa v prípravnom konaní k trestnému činu v plnom rozsahu priznal a svoje konanie oľutoval. 	
	K veci uviedol, že dňa 27. 11. 2011 sa u neho zastavil kamarát, ktorého párkrát stretol s tým, že odchádza do Brna a tento mu dal predmetnú marihuanu zabalenú v papierovej servítke, ktorú si obvinený presypal do krabičky od cukríkov Tic Tac a čo sa nevošlo, dal do alobalovej guličky. Následne bol dňa 30. 11. 2011 kontrolovaný na autobusovej zastávke policajtmi, ktorým drogu vydal.

Obvinený pri výsluchoch dňa 23. 2. 2012 a 18. 5. 2012 súhlasil s podmienečným zastavením trestného stíhania.
	
Obvinený je z trestnej činnosti, okrem vlastného priznania usvedčovaný výpoveďou svedkov, ako aj znaleckým dokazovaním.

Svedkovia XXXXX a XXXXX zhodne uviedli, že pracujú na Odbore kriminálnej polície OR PZ v Trnave, pričom operatívnou činnosťou zistili, že obvinený by mal u seba prechovávať omamné látky. Po získaní tejto informácie menovaného kontrolovali v meste XXXXX na autobusovej zastávke na ulici SNP. U obvineného bola nájdená krabička od cukríkov Tic Tac a alobalová skladačka s obsahom sušeného prášku rastlinného pôvodu.

Znalecký skúmaním, ktoré vykonal Kriminalistický a expertízny ústav PZ bolo zistené, že v oranžovej plastovej krabičke od cukríkov Tic Tac, označenej ako stopa č. 1 sa nachádzala sušená rastlina Cannabis (konopa) s hmotnosťou 4027 mg s priemernou koncentráciou 6,4% hmotnostného THC, čo zodpovedá 9 - 26 obvykle jednorazovým dávkam drogy a v alobalovej skladačke, označenej ako stopa č. 2 sušená rastlinu Cannabis (konopa) s hmotnosťou 142 mg a koncentráciou 6,8% hmotnostného THC, obsahujúce 10 mg THC, čo zodpovedá jednej obvykle jednorazovej dávke drogy, pričom rastliny rodu Cannabis (konopa) sú zaradené v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.

Podľa odpisu z registra trestov obvinený nebol odsúdený, doposiaľ nebol priestupkovo postihnutý. V mieste bydliska nie je bližšie hodnotený, podľa správy Mestského úradu XXXXX neboli v posledných troch rokoch na obvineného podané sťažnosti občanov, ani nebol zaznamenaný žiaden priestupok, ktorého by sa obvinený dopustil.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Obvinený XXXXX sa k trestnej činnosti v plnom rozsahu priznal, z trestnej činnosti bol usvedčený aj ďalšími dôkazmi vykonanými v rámci vyšetrovania. Obvinený výslovne súhlasil s podmienečným zastavením trestného stíhania vedeného voči jeho osobe. Vykonané  dôkazy zodpovedajú popisu skutku obvineným. Konaním obvineného nebola spôsobená škoda, ktorú by bolo možné uplatniť v trestnom konaní.

Obvinený je trestne stíhaný pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, teda za trestný čin, za ktorý Trestný zákon umožňuje uložiť trest odňatia slobody až na 5 rokov. 

Po vyhodnotení všetkých okolností prípadu, najmä osoby páchateľa, jeho postoja ku spáchanej trestnej činnosti mám zato, že u obvineného išlo o ojedinelé vybočenie a porušenie zákona a boli splnené podmienky na rozhodnutie o podmienečnom zastavení trestného stíhania obvineného.

Podľa § 216 ods. 2 Trestného poriadku bola obvinenému určená skúšobná doba v trvaní 1 roky, ktorá začína plynúť od právoplatnosti tohto rozhodnutia o podmienečnom zastavení trestného stíhania a podľa § 216 ods. 3 Trestného poriadku uložená povinnosť počas skúšobnej doby nahradiť spôsobenú škodu. V zmysle ustanovenia § 217 ods. 1 Trestného poriadku ak obvinený v priebehu skúšobnej doby povedie riadny život a naradí spôsobenú škodu, prokurátor rozhodne, že sa osvedčil, inak rozhodne, že sa v trestnom stíhaní pokračuje. 

	Vzhľadom na vyššie uvedené skutočnosti bolo rozhodnuté tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Vojenčiaková
prokurátorka